Apie meilę
Pakalbėkime apie meilę ir išsiaiškinkime, kada tinka ir kada ne žodis „mylėti“.
Šis veiksmažodis turi dvi pagrindines reikšmes.
Pirmoji – jausti meilę, prisirišimą, palankumą.  
Antroji – vertinti, branginti, tarkim, Tėvynę, savo tautą ir panašiai. 
O štai tokie dalykai kaip drabužiai, batai, netgi namai gali būti tiesiog mėgstami, patinkantys, patogūs. Skanų maistą mielai, noriai, pasigardžiuodami valgome, beveik kiekvienas turime mėgstamiausią, o ne mylimiausią patiekalą. Taip pat ne mylime, o mėgstame skaityti ar sportuoti, mums patinka teatras, poezija, muzika, mes tai vertiname ir branginame, o ne mylime. Todėl ir meno vertintojas, mėgėjas, gerbėjas, o ne mylėtojas.
Taigi mylėti ir mėgti, patikti nėra vienodos reikšmės žodžiai, kurie galėtų keisti vienas kitą. 
Užplūdus jausmams, mes įsimylime ją ar jį, tačiau jokiu būdu ne į ką. 
Atėjus metui tai atskleisti, prisipažįstame mylintys, kad mylime, savo meilę, o ne prisipažįstame meilėje.

